Šutaj, Eštok, Matúš, minister vnútra SR (2024-09-11):
Pán Majerský, súhlasím s tým, aby sme vrátili formu, debatu do tej vecnej formy, že je množstvo agendy dnes, ktorú Policajný zbor rieši a môžu ju pokojne riešiť civilní zamestnanci. Toto je presne jedna z ďalších vecí, ktorú riešime, a myslím si, že je to horizont týždňov, možno mesiacov, kedy sa nám to podarí vyriešiť. Súhlasím, že je to množstvo civilnej agendy, napr. na ministerstve vnútra máme tzv. centrá podpory, kde je asi 500 policajtov. To je ale agenda, ktorú vykonáva bežný civil, to tam nepotrebujete žiadnu policajnú agendu. Čiže vrátime policajné tabuľky späť do výkonu a na centrách podpory budú civilní zamestnanci. Sú stovky zamestnancov na ministerstve vnútra, ktorí tam nemusia byť. Ja na IT-čku nepotrebujem, aby som tam mal policajta. Ak potrebuje bezpečnostnú previerku, tak mu ju urobí bezpečnostný úrad a ten policajt má byť na Policajnom zbore. Zase, je agenda, ktorá môže byť pokojne vykonávaná civilne, napr. doklady. Viete, vedľa seba sedí presne civilná pracovníčka, ktorá má plat 1 200 eur, a policajtka, ktorá má plat 2 000 eur. Tak to vráťme späť a nech tí policajti sú v teréne, nech robia to, čo policajti robiť majú, a toto urobiť ideme. Aj to sú tie systémové riešenia, ale zase, ja to nemusím dávať do legislatívy a chodiť tu o tom hovoriť, to je moja robota a ja ju robím. Ja nesedím ako pán Mikulec a pozerám, že sa mi ten zbor rozpadne. Čiže, pán Majerský, úplne s vami súhlasím v tomto, že aj toto urobíme, máte môj prísľub. A preto si myslím, že ak som to tak správne pochopil, tak si všetci uvedomujete tú situáciu. Ja som ju na začiatku svojho vystúpenia jasne zhrnul, kto za ňu nesie primárnu zodpovednosť a som rád, ak to tak počúvam, že tento zákon bude mať absolútnu podporu naprieč celým týmto spektrom politickým, pretože ak by nemal, tak ste iba farizeji, nič iné iba farizeji, ak nezahlasujete za tento zákon, pretože ak tak chcete dopriať tým policajtom, tak vy ste tri a pol roka kašľali a nerobili pre nich nič, tak dneska máte psiu povinnosť, aby ste dnes o sedem minút za tento zákon zahlasovali. Je to absolútne jasné. Takže asi toľko z mojej strany, verím, že som reagoval na, ešte som nereagoval na jednu vec, pán Krúpa, musím sa vrátiť k vám, pretože toto mi teda nedá, alebo to pán Mikulec, alebo niekto z vás, ale tieto veci sa tu často šíria, rôzne nezmysly. Vlaky zadarmo pre policajtov. Kto by to chcel, na čo by to bolo, čo to je za nezmysel, kto si to vymyslel. Viete, kto si to vymyslel? Policajti. Policajti, pretože keby ste medzi nich chodili, tak by ste vedeli, že sú policajti, ktorí chodia vlakom. A ak sa ma pýtate, pán Spišiak, či to máme nejako vyskúmané, tak k dnešnému dňu bolo podaných štyritisíc žiadostí o kartu, pomocou ktorej môžu policajti cestovať zadarmo. Čiže neviem, pre koho to robíme, pán Krúpa, pán Mikulec, pán Spišiak, pre nikoho, iba pre tých štyritisíc policajtov, ináč to nechce v princípe nik. Čiže ešte raz, nebuďte farizeji, pozrite sa do zrkadla, akú nesiete politickú aj vecnú zodpovednosť za tento stav, ktorý nielen na polícii, nielen na ministerstve vnútra, ale na Slovensku ste zanechali, a potom vám neostáva nič iné iba, ako to povedal váš bývalý šéf, bývalý premiér, ticho sedieť, šúchať nožičkami a zahlasovať za tento zákon. Pán Mikulec, to bolo smerované smerom k vám. Ďakujem pekne, skončil som. (Potlesk.)